ጃዋር፡ ከም ሓደ ሰልፊ ብሓባር ክንከይድ ዘኽእለና ነገር የለን። ገፊሕ ናይ ኣረኣእያ ኣፈላላይ ኣለና። ግን፡ ንሶም ከም ገዛኢ ውድብ፡ ኣነ ድማ ከም ኣክቲቪስትን ኣብ ፖለቲካ እዛ ሃገር ጽልዋ ከም ዘለዎ ሰብን ተቐራሪብና ክንሰርሕ ጸኒሕና ኢና። ኣብ መጻኢ እውን ክንሰርሕ ኢና። ብቀዳማይ ሚኒስተር ዝምራሕ ቤት ምኽሪ መሪሕነት ኦሮሚያ ኣሎ። ኣብቲ ቤት ምኽሪ ንሱ፡ ኣነ'ውን ከም ሓደ ተሳታፊ ኮይነ ከገልግል ጸኒሐ እየ። እቲ መረጻ ብዘይጸገም ሰላማዊ ኮይኑ ክሓልፍ ብሓባር ክንሰርሕ ኢና። ካብኡ ወጻኢ ግን ሓደ ኮይንና ብሓደ ናብ መረጻ እንኣትወሉ ዕድል ኣይረኣየንን። ቢቢሲ፡ ውጽኢት መረጻ ድሕሪ ምግላጹ ኣብታ ሃገር ክፍጠር ዝኽእል ኩነታት እንታይ ይመስለካ?
